Marie NDiaye
Marie NDiaye, fransk forfatter, som efter en tidlig debut i 1985 slog igennem i 1990 og har hentet stor anerkendelse med en række romaner og teaterstykker, der kredser om følelsen af fremmedhed i familieforhold og usikkerhed i andre medmenneskelige sammenhænge.
En famille (1991, dansk I familie, 1994) er den første i rækken. Her opfattes den kvindelige hovedperson som en fremmed af sin egen familie, en psykologisk undergravende situation. De destabiliserende og dramatiske situationer udvikles i romanerne La Sorcière (1996) og, med vekslende synsvinkler i Rosie Carpe (Prix Femina, 2001). Marie NDiaye bruger også teatrets enklere og mere direkte mulighed for fremstilling af konflikterne, fx i Hilda (1999) og stykket med den sigende titel Rien d'humain (2004, "Intet menneskeligt"). Her som i flere passager i hendes romaner er der mindelser om Nathalie Sarraute og Marguerite Duras. Romanen Trois femmes puissantes (2009, dansk Tre stærke kvinder, 2011), som blev belønnet med Goncourt-prisen, handler om mennesker i konfrontation med familiehemmeligheder, domineret af manglende selvtillid i forholdet til andre eller endelig prisgivet et voldeligt samfund. Flere steder hos NDiaye spiller en usikker hukommelse ind og desorienterer personerne, således i La Vengeance m'appartient (2021).
Marie NDiayes værker bæres af et klart og skarpt sprog, som får de følelsesmæssige spændinger i og omkring personerne til at fremstå i al deres uhygge. Selv de truede og mest fremmede af dem fastholder sproget som et tilflugtssted, der varieres af forfatteren som et spejl af deres sindsstemninger.
Rabaté, Dominique (2008). Marie NDaiye. Paris: Culturesfrance/textuel.